LidanRubinov/Halacha-QA huggingface dataset:
שאלה: שמן זית מדרוזים: גיסי קיבל מחבר דרוזי ליחידה בקבוק שמן זית, שיוצר במשפחתו. האם אפשר לסמוך על אמירתו שאין בעיות ערלה, ומה הבעיות ההלכתיות שיש לחוש להן? האם בקניית שמן מאותו חבר התשובה דומה?
תשובה: השאלה היא האם ברור לכם שאין במטע שלהם עצי ערלה. כידוע לגוי אין נאמנות בדברים של תורה, וכאן יש גם חשש של ערלה, ועל כן אם ברור לכם שהעצים הם ישנים ואין בעיות ערלה, אתם יכולים להשתמש בשמן. חשש נוסף שיש הוא תערובות וגם בספק זה צריך לברר שאמנם אין מערבים בו דברים נוספים מלבד שמן זית. בברכת התורה והארץ הרב יהודה הלוי עמיחי לתשובת הרה"ג יעקב אריאל בנושא.
שאלה: גניזת עיתוני חול: בדר"כ כלל אני לא קורא עיתוני חול ידיעות, מעריב וכו אך יצא פעם אחת שקראתי והזדעזתי לראות שכתוב שם את שם ה המפורש. מה אני אמור לעשות עם העיתון? יש בו כתבות ודברים פסולים ויחד עם זה את שם ה, אני לא יודע מה לעשות, בינתיים שמרתי אותו עד לתשובתך.
תשובה: אם אתה יכול, תחתוך את הקטע הזה ותשים אותו בגניזה או תעטוף את זה עם שקית ניילון ותשים באשפה רגילה, כדי שלא תבזה בידיים ממש את המקום הכתוב.
שאלה: התבודדות לנשים: האם מותר לאישה להתבודד, אם כן, האם היא יכולה ללכת עם גברים להתבודד?
תשובה: לא ראוי שאשה תלך בעצמה למקום מבודד מפני סיבות מובנות. וגם אין זה מהצניעות שתלך עם גברים להתבודד.
שאלה: הפסקת הנקה: האם מותר להמשיך להניק אחרי הפסקת הנקה של 24 שעות או 48 שעות?
תשובה: בן כמה הילד?
שאלה: התנדבות במד"א בשבת: הנני מתנדב מזה כמה שנים במד"א בתור חובש על ניידות הטיפול נמרץ ושאלתי לרב בעניני שבת. יוצא לי מידי פעם להתנדב בשבת כאשר חברי שמשמשים פאראמדקים עובדים בשבת ואני עובד איתם באופן קבוע בשגרה. בד"כ חברי בא לאסוף אותי מהבית עם רכבו הפרטי או עם אמבולנס כונן שיש לו, כאשר הוא גר במרחק 5 דקות ממני. אנו נוסעים לתחנה ושם מעלים נ"טן אט"ן למשמרת. ע"מ שהרב יבין את המקרה לפרטיו אני מפרט ומאריך אני מתנצל מראש. צוות בסיס של הנט"ן הוא נהג פאראמדיק רופא וא"טן שיש רק פארמדיק נהג. עכשיו כמובן שכל איש צוות נוסף זה נצרך מאוד ובשגרה יש לפחות על כל ניידת 2 מתנדבים, ראוי לציין שאני מתנדב בשבת עם פאראמדיק דתי כך שאין חשש מסיבובים מיותרים. ובנוסף אני יוצא תמיד בשבת אחה"צ והמשמרת תמיד נגמרת הרבה אחרי מוצ"ש כך שאין חזרה בשבת לבית. ראוי לציין שכל נסיעות הנט"ן הם נסיעות של פיקוח נפש ודאי בשונה מהאמבולנס הרגיל. יש הרבה מצב שמצטרף אלינו עוד חובש. לעניין התנהלותינו בשבת מתנהגים בדיוק כמו בשגרה דהיינו גם לבדיקת כשירותה של הניידת והציוד שבה לקראת משמרת שזה כולל הדלקה של כל המכשירים ובדיקתם, וגם לעניין העבודה השגרתית, דהיינו יש נסיעה נוסעים מטפלים ומפנים לבי"ח. כמובן שיש ביטולים ע"י המוקד בדרך למקרה או במקום או שהחולה מסרב להתפנות ואז חוזרים לתחנה. כמובן שהרב יודע שחוץ מהנסיעה וכו יש גם הדלקת מכשירים, אור וכו לצורך טיפול. 1. האם הרב רואה בעיה באסיפתי לתחנה? 2. אם הרב רואה בעייה בהתנהלותינו לפי תיאורי למעלה אשמח שיגיד לנו. 3. מה בנוגע לטיפול בגויים (ערבים וכו ), יש בתדירות גבוהה נסיעות לערבים אצלי בד"כ על 10 מטופלים יהודים יש 2 ערבים (לערך). 4. האם הגדרה של "כל מה שלצורך טיפול בחולה מותר בשבת" נכונה, ואם לא, אשמח אם הרב יגדיר לי מה מותר ומה אסור בדיוק? מקווה שהרב לא יקפיד על האריכות ואם יש חוסר פרטים הרב יכתוב ואני אשלים, חשוב לי מאוד שהדברים יהיו ברורים לי מכיוון שלפע"ד מדובר בנושא רגיש מאוד הלכתית. וישר כח!
תשובה: יישר כוחך על התנדבותך. יש בעיה באיסוף בגלל העצירה המלווה הדלקת אורות. אם יש מקום סמוך שבלאו הכי צריך לעצור שם, כגון: בתמרור עצור עדיף שתמתין לו שם בשעה היעודה. אם המרחק מביתך מאפשר זאת אתה יכול לנסוע באופניים אולם רק ביום ולא בלילה בגלל התאורה. עפ"י הפרטים שמסרת התנהלותכם בשבת אולם יש בעיות נוספות, כגון: רישום שאינו פיקו"נ וכן הסעת אנשים שידוע שאינם חולים מסוכנים (אם יש כאלה), וכמובן צריך בשבת לצמצם את המלאכות אם אפשר מבלי שהחולה ייפגע. טיפול בגויים בשבת מותר.
שאלה: דרבוקה עם בשמים בשבת : אנחנו עורכים מסיבת בר מצוה. ברצוננו לתת לאורחים מזכרת שהינה תוף קטן ("דרבוקה") ובתוכה בשמים. חשבנו לתת את המתנה לאחר העליה לתורה. 1. האם זה מוקצה, בין השאר מאחר וזה היה כלי נגינה? 2. מה הדין לתת בשמים - שלכאורה מיועדים למוצ"ש כמתנה בשבת - האם זה מוקצה?
תשובה: בשבת יש כלל שאסור לתת מתנה, אסור להקנות בשבת שום דבר. מה שכן אתם יכולים להקנות את זה בערב שבת   נגיד שיהיו בשבת שם עשרה אנשים והם נותנים לכל אחד מתנה, אז תגידו לחבר שלכם: "תזכה בבקבוק הזה בשביל רבקה וזה בשביל שמעון וזה בשביל לאה". נמצא שבשבת מה שאתם נותנים להם נחשב עד עכשיו כאילו הוא פיקדון ואתם נותנים להם את שלהם. זה מן פתרון הילכתי, אני לא אומר שלכתחילה ראוי לעשות ככה. הכי טוב זה, אם אפשר, או להקדים לשלוח את המתנה או לשלוח אחרי שבת. כל זה מצד הקנאה בשבת אבל בגלל שזה מוקצה אסור מטעם אחר, שלא לטלטל בשבת.
שאלה: כלב בבית: האם אדם שיש לו כלב בבית שיש לו כלב בבית יכול לשמש כחזן בבית הכנסת?
תשובה: אני חושב שכן, למרות שזה לא הידור מצוה שיש לו כלב בבית אם מדובר בכלב לשעשוע. זו לא עברה שפוסלת אדם מלהיות שליח ציבור.
שאלה: נגינה בשבת: האם מותר לנגן בשבת למשל בגיטרה?
תשובה: אסור לנגן בשבת.
שאלה: מלאכה מדרבנן בשבת ע"י קטן: הרב כתב שמותר לומר לקטן לעבור על איסור דרבנן בשבת אם זה גם לצורכו. האם זה לכתחילה, מותר לי לומר נגיד לילד בגיל 10 שידליק מזגן כי חם לי, וממילא הוא גם יהנה מהדלקת המזגן?
תשובה: זה לכתחילה, אם הקטן סובל מותר לו להדליק את המזגן ואז גם הגדול יכול להנות מזה. אבל אסור לגדול לומר לו לעשות לצורך הגדול.
שאלה: מניין או רוב מתפללים בחזרת הש"ץ: מה צריכה להיות ההנהגה הנכונה והראויה לפי ההלכה בנושא תחילת חזרת הש"ץ. האם על הש"ץ להתחיל את החזרת הש"ץ כאשר יש עשרה מתפללים שסיימו או רק כאשר יש רוב מתפללים שסיימו?
תשובה: אין אפשרות להשיב תשובה כללית. תלוי באיזה ציבור מדובר בכל מקום שיש רב הוא יודע להנחות את הציבור איך לנהוג.
שאלה: החזרת חפצים : אני אשה גרושה בת 45. לאחרונה סיימתי קשר בן שמונה חודשים. במהלך הקשר קבלתי מבן הזוג מכשירים, כגון: טלפון נייח וטלפון נייד, לא נאמר לי שזה מתנה אלא מתוך רצון לעזור לי. אני מתלבטת כעת האם עלי להחזיר את המכשירים? ממנו לא הגיעה שום בקשה כזאת. אבקש לדעת איך עלי לנהוג?
תשובה: נחלק את התשובה לשני חלקים: א. השימוש. ב. הבעלות. א. מה שאת מתלבטת (בהגדרות הלכתיות) הוא כך: האם החפצים האלו ניתנו בהשאלה לזמן מסוים (תקופת הקשר בינכם) או שניתנו במתנה, וגם אם ניתנו במתנה, שמא ישנו אומדן שמתנה זו הייתה דווקא למטרת קיום והעמקת הקשר (קרי נישואין) או שאין קשר בין המתנות לתיכנונים העתידיים. נראה שלעניין השימוש אין בעיה להמשיך ולהשתמש כל עוד שהחבר לא דרש אותם בחזרה כי מן הסתם אין זו השאלה (אדם צריך לפרש דבריו אם הוא רוצה לתת את החפץ שנותן בהשאלה) וסתם נתינה הרי היא מתנה. ב. אלא שלענין הבעלות צריך עוד פרטים (שחסרים בשאלתך) שיצביעו על טיב ומהות הקשר ואז אפשר יהיה לקבל אומדן ביחס לנתינת מתנות חפצים אלו. (משמעות הבעלות היא שאדם יכול לעשות בחפץ מהשהוא רוצה וגם למוכרו או להפסידו) מסקנה:כל עוד "החבר" לא אומר כלום את רשאית להמשיך ולהשתמש בחפצים שנתן.
שאלה: כבוד מרן הרב עובדיה יוסף שליט"א: אני אברך חרדי. ואני מאוד נהנה לקרוא את המאמרים של כבוד הרב כל שבוע. בדרך כלל, גם כשיש לי מה להגיב, אני לא מגיב. אבל הפעם אני רוצה להגיב ואשמח אם כבודו יענה לי. במאמר מלפני חודש הרב ביקר בחריפות את תנועת ש"ס על שני דברים: על התנהלות התנועה בהסכמי אוסלו, ועל המאבק שלהם בנושא קצבאות הילדים. האמת שאפשר לענות על זה המון תירוצים, אבל לי כבן תורה מפריע דבר אחד בלבד: הרי כולנו יודעים שבש"ס הכול מנוהל לפי הרב עובדיה יוסף בלבד, אז במילים אחרות הביקורת בעצם מכוונת עליו, ולא על אריה דרעי בזמנו או על אלי ישי כיום. וכאן הבן שואל: איך ייתכן לבקר את גדול הדור, אשר לית מאן דפליג שפסיקותיו הן לשם שמים ועפ"י דעת תורה? איך אפשר להאשים אותו בעזרה לערבים ובעוד האשמות כאלה? ובכלל, אם יש ביקורת, למה מפחדים לומר שזו ביקורת על הרב עובדיה ומנסים להאשים את דרעי או ישי? הרי שניהם בסופו של דבר עושים את מה שהרב מורה להם.
תשובה: ראשית, כולנו מצווים לכבד את מרן הגאון הרב עובדיה יוסף שליט"א, שהינו עמוד התורה בדור, ורבים מאוד, וגם אני בתוכם, לומדים בספריו הנפלאים, ומקבלים מהם שפע של תורה והדרכה ישרה בלימוד ההלכה. שנית, הביקורת נאמרה בכבוד. אמנם השאלה העולה ממנה קשה וחריפה: מדוע התעקשו על הגדלת תקציבים למשפחות מרובות ילדים, כאשר לפי החשבון ברור שרוב התקציב יילך למשפחות ערביות, שחלק ניכר מהן שותף לעמדתן של אויבי ישראל הקשים ביותר? לעומת זאת הצעתי מספר דרכים לפיהן ניתן לדאוג שמרבית התקציב יגיע למשפחות יהודיות, כגון בהארכת תקציבי הילדים עד גיל 21 לכל מי שמקבל צו גיוס, או בהגדלת התקציבים לחינוך היהודי. ואף אילו הייתי סבור שמרן הרב עובדיה מכיר את כל החשבונות ובכל זאת הדריך את תנועת ש"ס לפעול להגדלת התקציבים שמרביתם יגיעו למשפחות ערביות, גם אז הייתי שואל, שכך דרכה של תורה לשאול ולהקשות כדי לברר את האמת, ופעמים שתלמידים מחכימים את רבותיהם. אולם להערכתי הרב אינו מכיר את החשבון, ואולי אפילו השר אלי ישי אינו מודע לחשבון. כי בפשטות נראה לכל הפועלים למען הגדלת תקציבי משפחות ברוכות ילדים שעיקר התקציב יגיע למשפחות יהודיות דתיות ומסורתיות. כך גם מציגים את הדברים בתקשורת כפעולה למען ילדי ישראל. ולכן כתבתי את דברי בלשון טענה כלפי תנועת ש"ס. ואמנם ברור שאת הכיוון הכללי של תנועת ש"ס בהגברת לימוד התורה מתווה הרב, אבל בפועל בכל הנוגע להחלטות פרטיות, הן נופלות בהתאם לנתונים שהשרים וחברי הכנסת מביאים למועצת החכמים, ולכן השפעתם של אישי הציבור מרובה מאוד. ואל ייפלא הדבר בעיניך, כי גם גדולי ישראל, מלכיהם וחכמיהם, תלויים בעוזריהם. וכפי שכתב הרמח"ל במסילת ישרים פרק כג, שיותר צריך המנהיג להיזהר בבחירת משרתיו ופקידיו מאשר בבחירת מאכלו ומשקהו. אגב, לא מעט תלמידי חכמים, מן המקורבים למרן הרב עובדיה, טוענים כי גם תמיכת תנועת ש"ס בהסכמי אוסלו היתה בהשפעת אריה דרעי, שבהשפעת חבריו מהשמאל צייר לפני הרב תמונה מעוותת, ובזה הטעה אותו לתמוך בתהליך אוסלו שגרם לשפיכות דמים בכל רחבי הארץ. נדמה לי שכבוד השר אלי ישי הוא שליח נאמן לאין ערוך מקודמו, והלוואי וימשיך לפעול ביתר שאת למען התורה, העם והארץ.
שאלה: בין אדם לחברו: אני עבדתי במקום מסוים והם היו שולחים לי הודעות sms כיום אני לא עובדת שם והם עדיין שולחים לי הודעות. האם לבקש מהם שלא ישלחו לי עוד או שלא, שמא יפגעו? האם מותר לי לעשות שימוש בהודעה? אני הייתי רוצה לא לקבל את ההודעות מכיוון: הכסף שהם שולחים לי את ההודעה, תוכן ההודעות לא מעניני. (תוכן ההודעה: זמני שבת ודברים שקשורים לעבודה).
תשובה: את יכולה לבקש מהם לא לשלוח לך את ההודעות, ומן הסתם הם לא יפגעו, אלא יבינו שאת כבר לא עובדת אצלם ולכן תוכן המודעות לא קשור אליך. את יכולה גם להסביר שהדבר גורם לך ולהם לבזבז כסף וזמן.
שאלה: עניני מזונות: בברכת המזון כתוב: "ויאכלו ויותירו כדבר ה " האם צריך להותיר מהאוכל שאני אוכלת, אם למשל אני אוכלת מנה שווארמה או קוסקוס וכן מהשתיה האם צריך להותיר?
תשובה: אדם האוכל סעודתו צריך על פי ההלכה להשאיר מעט בסופה. וכמה טעמים נאמרו לכך, האחד מפני שאין הברכה שורה על דבר ריק, וכן כדי שאם יבוא עני יהיה לבעל הבית מן המוכן לתת לו פת לאכול. אמנם טעם זה אינו שייך היום, שכן אין דרך עניים לבוא פתאום ולבקש אוכל. וטעם נוסף הוא להראות שאנו מודים לה' על חסדו איתנו, שנתן לנו מזוננו בשפע, שאנו אוכלים ושבעים ומותירים ומברכין על כך לה'. מכל מקום זה דווקא בסעודה שאדם שבע מאכילתו ונשאר לו ממזונו, הוא צריך להשאירו על השולחן עד לאחר ברכת המזון. אבל אם אכילתו מצומצמת, כגון, שאוכל מחוץ לביתו פלאפל בפיתה או דברים אחרים, ואם יותיר לא ישבע, מותר לו לסיים הכל ולסמוך על הפירורים הקטנים שנשארים בסוף הארוחה כדי לברך עליהם. שכן אין דרך לתת לעני מדבר שאוכלים ממנו ממש (כמו פלאפל שהאדם נוגס ממנו בפיו). ולעניין הברכה שלא תחול על דבר ריק, די באותם פירורים שנשארו בסיום אכילתו. ודווקא אם אכל לחם, אבל שאר דברים שאינו חייב עליהם ברכת המזון, אין צריך להשאיר.
שאלה: אבקת מרק בשרית: לפני כשבוע רכשנו אבקת מרק עוף בשרית אך לא היינו מודעים לכך שקיים דבר כזה וחשבנו שהאבקה פרווה. במהלך השבוע השתמשנו באבקה בכלים שונים, חלקם חלביים: כלי פיירקס וסירי נירוסטה, האם ניתן להכשיר את הכלים וכיצד?
תשובה: אם זה כלי שני, צריך לעשות עירוי על הכלי. אם בישלו בכלי אזי ימלאו את הסיר מים וירתיחו אותו עד שיגלוש.
שאלה: למה להתפלל?: אומרים ששערי תפילה נעולים ורק שערי דמעה פתוחים, אם כך, למה אני צריך להתפלל?
תשובה: שאלתך לקוחה מדברי הגמרא (ברכות לב עמ' ב, ב"מ נט עמ' א) שמיום שחרב בית המקדש ננעלו שערי תפילה, וטעם הדבר הוא מפני שמאז חורבן הבית עם ישראל היה נתון בארצות הגויים, ששם אין השכינה שורה, ואין תפילתם נשמעת משם, שכן התפילות מגיעות אל הקב"ה דווקא דרך ארץ ישראל. וטומאת ארץ העמים היא כקיר של ברזל בין ישראל לאביהם שבשמים, וגורמת שאין תפילתם נשמעת. אומנם ח"ו שאין תפלתם נשמעת כלל, אלא שאין תפילתם בחוץ-לארץ נשמעת כמו תפילתם בארץ. ואע"פ כן גם משם תפילתם נשמעת. ומכל מקום תפילתם בארץ ישראל נשמעת יותר, שהמקום גורם, ואין דומה מי שזועק אל המלך מחצרו של המלך לזועק ממקום מרוחק. אומנם שערי דימעה גם בגלות לא ננעלו. ואין הכוונה כאן למי שמזיל דמעות בגלל צרותיו, אלא למי שמרוב געגועיו לארץ ישראל בוכה בדמעות על ריחוקו מן הארץ, והכוסף לארץ ישראל בכל מאודו, הרי הוא כאילו בארץ וחלה עליו מקצת קדושתה של הארץ ותפילתו נשמעת. סוף דבר אשרינו שזיכה אותנו הקב"ה לחיות בארצנו, ארץ אשר עיני ה' אלוקינו בה מראשית השנה ועד אחרית שנה, ותפילתנו נשמעת בה וזעקתנו עולה לפניו, והוא שומע ומושיע בעת צרה. ונמצא שגם ליושב בגלות התפילה מועילה, מפני שהיא קושרת אותו אל ארץ ישראל, שכן קטעים רבים מן התפילה קשורים לשיבתנו אל הארץ, וקל-וחומר ליושבי ארץ ישראל שתפילתם מקובלת לפני המקום.
שאלה: תפילה-תחנון ארוך: מה צריך לעשות ספרדי כשצריך להגיד תחנון ארוך, שכלולים בו נפילות אפיים, כאשר הוא מתפלל במניין ספרדים שלא אומרים נפילת אפיים. האם הוא ידלג על נפילות האפיים או אולי יגיד עם טעמים? אני חייב לציין ששמעתי גם שעדיף בכלל לא לקרוא נפילת אפיים ביחיד גם אם אתה קורא עם טעמים.
תשובה: נפילת אפים תאמר רגיל ורק את י"ג מידות תאמר עם טעמים אם תרצה בכך.
שאלה: קלנועית בשבת לצורך בית כנסת: נבחרתי לרב בית כנסת. המרחק ממנו לביתי 12 ק"מ. אני מגדיר עצמי כבריא אע"פ שיש לי "גאווט" ברגלי וכן דלקות פרקים שמתקיפים אותי לפרקים. גילי 58. על חלון מכוניתי מוצג תמיד תו נכה (צה"ל) שאינו קשור לבעיות הנ"ל. ("גאוט" זו מחלה של חומציות גבוהה בדם חומציות זו מתרכזת בפרקים ובדרך כלל ברגליים. כשיש התקפה זו כמו מקדחה של רופא שיניים בלי הרדמה באצבעות הרגל, אתה תקוע ולא יכול לזוז. אין תרופה. כאשר אין התקפה הכל ר. לפעמים ההתקפה לכמה ימים ולפעמים חודשים ולפעמים כמה חודשי מנוחה. החומציות הזו היא גורמת לדלקת פרקים במקומות שהיא שוהה הרבה זמן.) האם מותר לי להשתמש בקלנועית בשבת? אודה לכם אם תנמקו התשובה ותפנו אותי למקורות.
תשובה: אני מבין שהקלנועית באישור צומת ששם היא גרמא. מותר לך לסמוך על ההיתר, בייחוד אם הציבור צריך אותך.
שאלה: ברכת הודאה על לידה: היה לי זרוז לידה בעקבות "רעלת הריון". (לחץ הדם שלי הגיע ל180 110!). האם עלי לברך "שעשה לי נס במקום הזה" בכל פעם שאעבור ע"י הבי"ח? (יצויין שבי"ח בו ילדתי ממוקם צפון כך שיצא לי לעבור לידו פעם בשנה פחות או יותר).
תשובה: כדי לברך צריך שהנס יהיה ניכר וחריג מהחוקיות של הטבע. צריך לדעת את הפרטים. אבל הגומל צריך לברך.
שאלה: הדרך לשמחה אמיתית: איך אדם יכול למצוא שמחה אמיתית?
תשובה: דרכים רבות לשמחה. יש שמחה שתלויה בזמן ובארועים חולפים. אולם השמחה שיכולה ללוות את האדם במצבים שונים זה על ידי יראת שמים ואהבת ה'. מי שירא מה' ולא מפחד משום דבר, אין לו שום טירדה ואין לו שום דבר שמעכב אותו מלשמוח. מי שאוהב ה' זוכה להרגשה של תענוג גדול והתמלאות נפשית מדבקות זו. רוב הבריות רחוקים מהמדרגות האלו בשלמותם. אולם יכולים לזכות באופן חלקי במידות אלו. בחיים שלנו אנו מידי פעם זוכים באופן חלקי לשמחה שמקורה במה שהזכרנו. אדם שזוכה להתחתן מרגיש הרגשה של שלמות ושמחה. לאחר מכן בכל עת שהוא מעורר שוב את האהבה והרגשת החיבור וההתאמה עם בן זוגו הוא מתמלא שמחה. כך גם בנוגע לקשרים שלנו עם הילדים שלנו, עם התלמידים שלנו, עם אנשים שאנו באים איתם במגע. השלמות והשמחה מתגלית בכל מקום שיש חיבורים והרגשת התאמה ודבקות.
שאלה: חיתוך חבל הטבור: האם יש בעיה שבעל יסייע בחיתוך חבל הטבור אצל אישתו לאחר לידה?
תשובה: הבעיה שהוא מסתכל במקומות צנועים.
שאלה: כהן גדול הראשון: מי היה הכהן הגדול הראשון (לפי התורה)?
תשובה: אהרון הכהן. בברכת התורה, WWW.Yeshiva.org.il
שאלה: מגורים ליד בית קברות: אני גר בארה"ב והדירה שבה אני גר נמצאת במרחק של כ-50 מטר מבית קברות נוצרי. עד כמה הדבר חמור האם עלי לעבור דירה? בית הקברות אף מגודר בגדר והוא נפרד ממתחם הדירות.
תשובה: לא, אין עם זה בעיה.
שאלה: ברכת מיץ ענבים מרוכז: מה מברכים על מיץ ענבים מרוכז כמו סירופ?
תשובה: אם מוהלים אותו במים כדי שיהיה אפשר לשתות, מברכים בורא פרי הגפן.
שאלה: קשר כמו המחבר: המחבר כותב שצריך שיהיה 5 קשרים בציצית. א. למה לא לעשות 5 קשרים בציצית למי שקושר כשיטת הרמב"ם כדי להרוויח את המחבר? ב. קשר- זה קשר כפול או קשר יחיד?
תשובה: א. המחבר דן על חוטי ציצית שיש רק לבן ושם יש לעשות חמישה קשרים אבל בתכלת עושים כדין הגמרא ושם לא מוזכר חמישה קשרים. ב. קשר כפול.
שאלה: להתרומם מהחטא: יש לי בעיה כל פעם שאני חוטא אני מרגיש רע וזה גורם לי להרגיש כאילו אסור לי להתפלל ואסור לי לברך, ואח"כ אני רוצה "לחזור בתשובה" אבל החטא חוזר לי לראש ואני מוותר על זה, וכאילו אני צריך שמישהו או משהו יתן לי דחיפה. מה לעשות?
תשובה: מה שאתה מתאר זוהי מחשבת היצר הרע, שכדי להפיל אותך בחטא, פעם אחר פעם, הוא משכנע אותך שאין תשובתך מתקבלת. אולם זוהי טעות. ולעולם שערי תשובה אינן ננעלים. ומה שאדם זוכר את חטאו גם לאחר ששב בתשובה, אין זה אומר שתשובתו אינה מתקבלת, אלא שיש מדרגות בתשובה. ועיקר התשובה היא הקבלה לעתיד שלא אחטא עוד, ורק אחר-כך תיקון העבר. ומכל מקום תקנה העבר אינה מעכבת כל כך. וגם מי שעדיין לא תיקן את העבר, יכול להחשב צדיק גמור בעתיד, אם יתאמץ שלא לחטוא עוד. וגם כשמתקנים את העבר עדיין לא נמחה החטא מזכרון האדם, ועד שימחה החטא זוהי עבודה גדולה וקשה שלא כל אחד זוכה לה. ובטח שקבלת התשובה אינה תלויה בה. ועוד צריך לדעת שאין החטא מעכב את האדם מלהתפלל או ללמוד תורה. ואין דברי תורה מקבלים טומאה, וגם כששקוע האדם בחטאו יכולה התורה וגם התפילה להעלותו ולהצילו מן החטא, ולכן דווקא מי שחטא ראוי לו להדבק בתפילתו, ולומר ליצר הרע שבו, שגם אם יזכיר לו את חטאו בתפילתו, לא יסור ממנה וימשיך להתפלל, עד ינצח. ודווקא אז יתברר שהוא בעל תשובה אמיתי שאינו זונח את עבודת בוראו בגלל עצת היצר הרע.
שאלה: קניית מוצר מקולקל ע"מ להתלונן: ידוע שבעבור מוצר מקולקל שנקנה, ע"י פנייה לחברה, ניתן לקבל פיצוי גדול (לדוג, לאחרונה קיבלתי פי 6 מהקרן!). האם כשאני רואה מוצר מקולקל בחנות, מותר לי לקנות אותו בכוונה ע"מ שאוכל להתלונן ולקבל בעבורו פיצוי?
תשובה: אני לא יכול להגיד שזה ממש אסור, אבל לא נראה לי שזה ישרות לעשות דבר כזה.
שאלה: תיקון האישיות בשיעורי גמרא: ברצוני לבקש עצה מהרב. עוד מעט במסגרת הדף היומי יתחילו ללמוד מסכת בבא קמא. אני אישית מתכוון ללמוד בעיקר את העין יעקב עם פירוש, ולשמוע שיעורים מוקלטים מהאתר של הדף היומי (את כל מסכת נזיקין). הכוונה שלי בכך היא לתקן את האישיות שלי ולהפוך את עצמי להיות יהודי שמתנהג לסביבה בהתאם לתורת משה. אני לא לומד בישיבה ואין לי חיבור חברתי לישיבות, אני פשוט נוהג לצפות בשיעורים המוקלטים שלך ולכן אני פונה אליך. האם זה דרך נכונה?
תשובה: אכן לימוד מסכת בבא קמא וכל סדר נזיקין זו דרך טובה מאד לשפר את ההנהגה בין אדם לחברו, וכך כותב הרב באורות התשובה פרק י"ג סעיף ה' עיין שם. אני מאחל לך הצלחה בלימודך ובכל מעשיך.
שאלה: כניסה לים בשלושים: אבי נכנס השבוע ל- 30 ימי אבלות על מות אחיו. אני מעוניין לקחת אותו לים המלח לצורך כניסה למים והשתכשכות (לא לבית מלון) - ללכת בבוקר ולחזור בערב. האם זה אפשרי?
תשובה: אם זה לא מסיבת ריעות או ריקודים אלא מנוחה וריפוי מותר אפילו בבית מלון.
שאלה: גלאי נפח בשבת: בביתי מותקנת מערכת אזעקה. לפני שבת אנחנו מפעילים קוד שמבטל את ההבהוב של גלאי הנפח בשבת. אבל כשעוברים מול גלאי הנפח בשבת, למרות ביטול ההבהוב, עדיין נדלקת נורה במכשיר הראשי של האזעקה. האם צריך לכסות את הגלאים כדי שלא תדלק נורה במכשיר הראשי של האזעקה?
תשובה: לכתחילה יש להתקין מערכת שבשבת לא תגיב כלל.
שאלה: ששה שסיימו לחזרת הש"ץ: ראיתי בתשובה של הרב, שכתב שמצד הדין מספיק גם שרוב המנין יסיימו ואפ שיש מקצתם שעדיין לא סיימו החזן יכול להתחיל שמונה עשרה אפילו פחות מתשעה שיענו על ברכותיו. רציתי לשאול היכן מובא דין זה בפוסקים, שלחזרת הש"ץ מספיק אפ שישה שסיימו להתפלל?
תשובה: לכתחילה ברור שצריך שיהיו תשעה עונים עם השליח ציבור, אבל לפעמים יש טרחא דציבורא להמתין ואנשים ממהרים, ואז אפשר לסמוך על שיטת המהרי"ל שאפילו אם יש פחות אפשר לצרף. המגן אברהם מביא את המהרי"ל בסימן נ"ה. יש גם ספר "תפילה כהלכתה" ותסתכל שם ב"צרוף למנין" שהוא מביא גם את הדעה הזו.
שאלה: שאלות בעניין עצירת גשמים: האם עכשיו, אחרי מספר שנות בצורת, ואומרים שזה משבר המים החמור ביותר בתולדות המדינה יש לומר כבר מעכשיו "ועננו בורא עולם"?
תשובה: לא אני חושב שנמתין עוד, בהלכה מוזכר שמתחילים לומר "עננו" מראש חודש כסליו אבל לא קודם.
שאלה: הנשמת אדם זר ברחוב: הרב נשאל, האם חייבים להנשים אדם ברחוב למרות החשש להידבקות במחלה, והשיב: "לדעת הרדב"ז, אם הסיכון נמוך לעומת הצלה ודאית יש להציל למרות החשש לסיכון". בקורסים שעברתי במד"א כנהג אמבולנס אכן ההוראה לא להנשים ללא מסכה בגלל סכנות שנאמרו. אציין לרב שאישית בעבר הנשמתי אדם ללא מסכה,זו טעות, עוגמת הנפש והמתח שהיו נילווים לאחר מכן לבדיקות שהייתי צריך לעבור כדי לוודא שחלילה לא נדבקים במרעין בישין - זו לא חויה.
תשובה: אם כך, לא חייבים לעשות את זה.
שאלה: הנאה מארגונים נוצרים: האם מותר לקבל מוצרי חלב וכו' בהכשר הבד"צ (על מנת למנוע בל תשחית) מעובדת שלנו יהודיה שמקבלת מוצרי מזון כסיוע בתור עולה חדשה מארגון של נוצרים שנקרא כנראה גשרים של האם לי מותר לקבל ממנה? האם לה מותר לקבל מהארגון הזה? לדבריה לא מדברים איתה ולא משוחחים על כלום.
תשובה: באמת, מהנוצרים האלה לא צריכים לקבל. האוונגליסטים כוונתם שעם ישראל ימיר את דתו. זה כמו שאדם מפטם שור ואחר כך ישחטו אותו. אם כבר קיבלו   החפץ לא נאסר, אבל מהנוצרים עצמם אין לקבל.
שאלה: למה קין לא אמר כלום להבל?: בבראשית פרק ד פסוק ח כתוב: "ויאמר קין אל הבל אחיו ויהי בהיותם בשדה ויקם אין אל הבל אחיו ויהרגהו". למה כתוב "ויאמר קין אל הבל אחיו" ובעצם הוא לא אומר כלום וישר רוצח אותו?
תשובה: רש"י מבאר כי אין חשיבות בדברים עצמם שדיבר איתו אלא הפסוק מתאר שפתח איתו בשיחה על מנת להורגו. הרמב"ן מבאר כי אמר לו את מה שכתוב בהמשך הפסוק כלומר אמר לו בא ונצא לשדה.
שאלה: הבדלים בהלכות כשרות: 1. רציתי לדעת כיצד יש לנהוג כאשר שני אנשים בעלי מנהגים שונים אוכלים יחדיו. למשל, האם אשכנזי שאינו שותה בכוסות זכוכית גם לחלב ובשר, מה עליו לעשות בבית ספרדי ששם זה מותר? ובכלל מהו העקרון כשאדם מגיע למקום ששם נהוג להתיר דברים שלפי מנהגו הם אסורים, האם זה טרף בשבילו או שנוהג כמו בעל הבית? 2. האם לספרדים יש בעיה לחתוך משהו חריף (פלפל, בצל, שום) לארוחה בשרית בסכין חלבי?
תשובה: 1. בדברים שהם אסורים מן הדין אין להתיר אפ' שנמצא בביתו של אחד שנוהג להתיר בזה, אך דברים שאינם אלא חומרא בעלמא יש לנהוג כמו אותו מקום שבו אתה נמצא. אולם בדוגמא שנתת לגבי כוסות לעניות דעתי אין בזה שום איסור כיון שבדרך כלל השימוש בכוסות אלו הוא בכלי שני או אפ' שלישי, שאינו בולע ואינו פולט לכו"ע. 2. כן, אסור לחתוך חריף בסכין חלבי ולהניח החריף בתבשיל בשרי, וכן להיפך.
שאלה: משחק רשת בשבת: קיים משחק רשת בשם טרויאן. המשחק עצמו בודאי כשר מבחינה מהותית אבל יש לי ספק. אני אמנם לא משחק בשבת וכל הפעולות אצלי במשתמש בשבת נעשות באופן אוטומטי, וזה עיקר הספק, האתר פתוח בשבת ועל אותו שרת שאני משחק משתמשים אנשים אחרים. במהלך השבת יכולים לתקוף אותי או לשלוח לי הודעות וכד. האם זה ר?
תשובה: כיון שאתה אינך עושה שום מעשה בשבת וגם אין אתה רוצה בתוצאה של הדבר הנעשה בשבת, אין בכך בעיה הלכתית.
שאלה: שאלה בגמרא: במסכת בבא קמא דפים כח ע"א ע"ב (לקראת הסוף של ע"א) רב אומר שמשלמים על לכלוך הבגד ולא על המכה. למדתי שאם הוא נפצע ע"י נפילה לבור של חבירו הוא משלם על ההבל של הבור מדוע, והלא יודעים בפירוש שהמכה היא העיקר אז מדוע לשיטת רב משלמים על ההבל בלבד?
תשובה: א.הרא"ה (בספר שיטה מקובצת מסכת בבא קמא דף נ:)כתב להסביר את שיטתו של רב. דבריו מיוסדים על כך שבאמת אלמלא שחייבה התורה על חיובי בור היינו פוטרים את האדם מנזקי בור מכיוון שזה גרמא ופטור. אלא שהתורה חייבה את הכורה בור בנזקיו, ואין לך בו אלא חידושו, ולמד רב שהקפידה התורה דווקא על ההבל שיצר האדם, שהרי הקרקע הייתה קיימת מאז ומעולם ואם אדם היה הולך סתם ברחוב ומעצמו נפל ונחבט האם נחייב מישהו על כך? אלא שבבור האדם יצר את החלל והנמיך או גילה את הקרקע שהייתה קיימת, מלמעלה למטה, והתורה חייבה אותו על מה שהוא יצר -זאת אומרת החלל ההבל. יש לציין שהגם שאמרנו שגרמא זה פטור, אין זה מתיר את המעשה והוא אסור וחיובו הוא בידי שמיים אלא שבית הדין אינו יכול להוציא ממון על כך. ב. חיוב הטינוף של הבגד בדף כח: הוא מדין ממון המזיק ולא בור.(עיין רש"י שם) ג. להלכה נפסק בשולחן ערוך חושן המשפט סימן ת"י סעי' י"ז כשמואל "להבלו וכל שכן לחבטו".
שאלה: שיחה עם בן לצורך חיזוקו: אני בחורה בת 20, ויוצא לי להעביר שיעורים פרטים למישהו דתי בן 17 שלא חזק כ"כ מבחינה רוחנית מכוון שהוא לא לומד בשום מסגרת (לא בישיבה ולא בתיכון רגיל). שנה הבאה הוא מתכוון להתגייס - בלי הסדר ומכינה, למסלול שדי בעייתי לדתיים, ולא הצלחתי להניע אותו מכך. האם אני יכולה לדבר איתו על דברים שהם מעבר לצורך (לימודים) - העוסקים ברוחניות. אני יודעת שיש לי השפעה עליו, וגרמתי לו להתחזק בהרבה דברים (אני לא בטוחה שיש עוד אדם שמשפיע עליו בקטע הרוחני), אך מצד שני יש את האיסור של "אל תרבה שיחה עם האישה" שמתנגש. מה עליי לעשות? על מלאכת הקודש שאתם עושים.!
תשובה: אם את סבורה שיש לך השפעה טובה על הבחור ובשיחות מועטות תוכלי לכוון אותו להתקשר עם איזו דמות רוחנית שתחזק אותו יש מקום לעשות זאת.
שאלה: שחרית ומוסף בזמן מוסף: ראיתי תשובה שהרב ענה: שהמתפלל שחרית עם ציבור הנמצא במוסף - יש בזה בחינת תפילה בציבור. וכן ראיתי בספרים. שאלתי היא: האם מי שמתפלל גם שחרית וגם מוסף כשהציבור מתפלל מוסף (למשל - שחרית בזמן תפילת לחש ומוסף בזמן החזרה, או שתיהם בזמן החזרה), האם נחשב לו שהתפלל את שתיהן בציבור?
תשובה: כן, לכאורה כך נראה. הרי עצם הדבר שהוא מתפלל תפילה, אפילו אחרת, בזמן שהציבור מתפלל, זה נחשב לו כתפילה עם הציבור.
שאלה: מותר שהציצית תגע בגוף?: לנוהגים להכניס ציציות למכנסיים, האם אין בעיה של נגיעת החוטים בבשר? לכאו קשה מאד להמנע מכך. אשמח לקבל מקור - לאיסור או להיתר.
תשובה: אם החוט נוגע בירך או ברגל זה לא דרך ביזיון, אני לא חושב שצריך להחמיר. אבל לכתחילה, אם אפשר, ראוי להימנע.